Politiet i Hjørring har hårdt brug for hjælp fra offentligheden for at få opklaret en voldtægt af en 15-årig pige i Løkken natten til torsdag. Pigen har forklaret politiet, at hun var gået udenfor diskotek Peter Bådsmand i Løkken for at ryge en cigaret, da den unge nordmand overfaldt hende og slæbte hende hen i en nærliggende klit, hvor hun blev voldtaget. Politiet har følgende signalement af manden: Omkring 20 år, almindelig af bygning og med mellemlangt, strittende hår. Han havde en hvid trøje og mørke cowboybukser på. Pigen har oplyst, at han var sammen med seks-syv landsmænd udenfor diskoteket i Løkken. Pigen tror, at gruppen bor i et sommerhus. Politiet i Hjørring opfordrer alle, der har oplysninger i sagen, til at henvende sig på telefon 96 23 14 48 eller 114.

Opsummering:
Politiet i Hjørring efterlyser ung nordmand